การเปลี่ยนแปลงเกี่ยวกับการสูบบุหรี่ไฟฟ้าในออสเตรเลียตั้งแต่วันที่ 1 ตุลาคม ค.ศ. 2024 เป็นต้นไป

ข้อมูลสำหรับผู้สูบบุหรี่ไฟฟ้า

มีการเปลี่ยนแปลงกฎหมายเกี่ยวกับการสูบบุหรี่ไฟฟ้าในออสเตรเลีย เพื่อปกป้องชุมชนของเราจากอันตรายจากการสูบบุหรี่ไฟฟ้าและภาวะพึ่งพานิโคติน

**ประเด็นสำคัญ**

* บุหรี่ไฟฟ้าและผลิตภัณฑ์บุหรี่ไฟฟ้า ไม่ว่าจะมีสารนิโคตินเป็นส่วนประกอบหรือไม่ก็ตาม สามารถจำหน่ายได้ในร้านขายยาเท่านั้น หากผู้ค้าปลีกที่ไม่ใช่ร้านขายยาจำหน่ายบุหรี่ไฟฟ้าไม่ว่าประเภทใด ๆ ถือว่ากระทำการดังกล่าวโดยผิดกฎหมาย
* ตั้งแต่วันที่ 1 ตุลาคม ค.ศ. 2024 เป็นต้นไป ผู้ที่มีอายุตั้งแต่ 18 ปีขึ้นไปสามารถซื้อบุหรี่ไฟฟ้าที่มีระดับความเข้มข้นของสารนิโคตินที่ 20 มก./มล. หรือต่ำกว่านี้ได้จากร้านขายยาที่ร่วมโครงการโดยไม่ต้องใช้ใบสั่งยา หากกฎหมายของรัฐและเขตปกครองอนุญาต แต่จะต้องปรึกษาเภสัชกรก่อนซื้อ
* ผู้ที่มีอายุต่ำกว่า 18 ปีจำเป็นต้องใช้ใบสั่งยาในการซื้อบุหรี่ไฟฟ้าหากกฎหมายของรัฐและเขตปกครองอนุญาต เพื่อให้แน่ใจว่า ผู้ซื้อได้รับคำแนะนำและการควบคุมดูแลทางการแพทย์ที่เหมาะสม
* มีเครื่องมือและความช่วยเหลือหลากหลายที่จะช่วยให้คุณเลิกสูบบุหรี่ไฟฟ้าถาวร

บุหรี่ไฟฟ้าสามารถจำหน่ายได้โดยร้านขายยาเท่านั้น

บุหรี่ไฟฟ้าและผลิตภัณฑ์บุหรี่ไฟฟ้าทั้งหมดจะจำหน่ายได้ที่ร้านขายยาเท่านั้น เพื่อจุดประสงค์ในการช่วยเหลือผู้สูบบุหรี่มวนในการเลิกบุหรี่ หรือเพื่อควบคุมภาวะพึ่งพานิโคติน คุณไม่สามารถซื้อบุหรี่ไฟฟ้าแบบใช้ครั้งเดียวแล้วทิ้งจากร้านขายยาได้

การจำหน่ายบุหรี่ไฟฟ้าหรือผลิตภัณฑ์บุหรี่ไฟฟ้าประเภทใดก็ตามโดยผู้ค้าปลีกรายอื่นใดก็ตาม ซึ่งรวมถึงผู้ค้ายาสูบ ร้านบุหรี่ไฟฟ้า และร้านสะดวกซื้อ ถือเป็นการกระทำที่ผิดกฎหมาย

การซื้อบุหรี่ไฟฟ้าที่มีสารนิโคตินโดยใช้ใบสั่งยา

ผู้ที่มีอายุต่ำกว่า 18 ปีจำเป็นต้องใช้ใบสั่งยาจากแพทย์หรือพยาบาลในการซื้อบุหรี่ไฟฟ้าหากกฎหมายของรัฐและเขตปกครองอนุญาต เพื่อให้แน่ใจว่า ผู้ซื้อได้รับคำแนะนำและการควบคุมดูแลทางการแพทย์ที่เหมาะสม

การกำหนดเช่นนี้เป็นการเปิดโอกาสให้ผู้ซื้อได้ปรึกษาเรื่องการสูบบุหรี่ไฟฟ้ากับผู้เชี่ยวชาญด้านสุขภาพ และได้รับข้อมูลที่เป็นประโยชน์สูงสุดเกี่ยวกับอันตรายต่อสุขภาพและทางเลือกในการเลิกบุหรี่

โปรดตรวจสอบกฎหมายในรัฐหรือเขตปกครองของคุณเกี่ยวกับใบสั่งยาและการจำหน่ายบุหรี่ไฟฟ้าและผลิตภัณฑ์บุหรี่ไฟฟ้าแก่ผู้ที่มีอายุต่ำกว่า 18 ปี

ผู้ที่จำเป็นต้องใช้บุหรี่ไฟฟ้าที่มีระดับความเข้มข้นของสารนิโคตินสูงกว่า 20 มก./มล. จำเป็นต้องใช้ใบสั่งยา ไม่ว่าบุคคลนั้นจะมีอายุเท่าใดก็ตาม

การซื้อบุหรี่ไฟฟ้าที่มีสารนิโคตินโดยไม่ใช้ใบสั่งยา

ตั้งแต่วันที่ 1 ตุลาคม ค.ศ. 2024 เป็นต้นไป ผู้ที่มีอายุ 18 ปีขึ้นไปสามารถซื้อบุหรี่ไฟฟ้าที่มีสารนิโคตินระดับความเข้มข้น 20 มก./มล. หรือต่ำกว่านี้ได้จากร้านขายยาที่ร่วมโครงการโดยไม่ต้องใช้ใบสั่งยา หากกฎหมายของรัฐและเขตปกครองอนุญาต แต่จะต้องปรึกษาเภสัชกรก่อนซื้อ

คุณจำเป็นจะต้องรับคำปรึกษาเกี่ยวกับผลิตภัณฑ์นั้น ๆ ปริมาณการสูบ และทางเลือกอื่น ๆ ในการเลิกบุหรี่ และ/หรือการควบคุมภาวะพึ่งพานิโคติน นอกจากนี้ ยังต้องแสดงบัตรประจำตัว (เพื่อเป็นหลักฐานยืนยันอายุเท่านั้น) และในระยะเวลาหนึ่งเดือน คุณจะสามารถซื้อผลิตภัณฑ์ได้ในจำนวนที่เพียงพอสำหรับระยะเวลาหนึ่งเดือนเท่านั้น

การเปลี่ยนแปลงอื่น ๆ เกี่ยวกับบุหรี่ไฟฟ้า

มีการจำกัดกลิ่นรสให้มีเพียงรสมิ้นต์ รสเมนทอล และรสยาสูบ อีกทั้งบุหรี่ไฟฟ้าจะมีบรรจุภัณฑ์ในลักษณะเป็นเวชภัณฑ์ที่ไม่มีการตกแต่ง

บุหรี่ไฟฟ้าทั้งหมดที่จำหน่ายในร้านขายยานั้นต้องเป็นไปตามมาตรฐานเฉพาะ และต้องมีการแจ้งต่อหน่วยงานกำกับดูแลผลิตภัณฑ์สุขภาพเพื่อการบำบัดรักษา (Therapeutic Goods Administration) ว่าบุหรี่ไฟฟ้านั้นเป็นไปตามมาตรฐานดังกล่าว อย่างไรก็ตาม บุหรี่ไฟฟ้ายังคงไม่ใช่การรักษา ‘เบื้องต้น’ สำหรับการเลิกบุหรี่มวน เนื่องจากหลักฐานเกี่ยวกับประสิทธิผลและความปลอดภัยของบุหรี่ไฟฟ้ายังมีจำกัด

บทลงโทษตามกฎหมาย

การเปลี่ยนแปลงกฎหมายเกี่ยวกับการสูบบุหรี่ไฟฟ้าในออสเตรเลีย มุ่งปกป้องประชาชนจากอันตรายจากการสูบบุหรี่ไฟฟ้าและภาวะพึ่งพานิโคติน

กฎหมายดังกล่าวมุ่งปราบปรามการจำหน่ายบุหรี่ไฟฟ้าเชิงพาณิชย์และที่ผิดกฎหมาย บุคคลทั่วไป ซึ่งรวมถึงผู้ที่มีอายุต่ำกว่า 18 ปี ที่มีบุหรี่ไฟฟ้า/ผลิตภัณฑ์บุหรี่ไฟฟ้าในปริมาณเล็กน้อยไว้ในครอบครองเพื่อใช้ส่วนตัว จะไม่ใช่เป้าหมายการปราบปรามภายใต้การเปลี่ยนแปลงกฎหมายดังกล่าว

**ความช่วยเหลือในการเลิกบุหรี่**

คุณอาจกำลังสงสัยว่า บุหรี่ไฟฟ้าสามารถช่วยเหลือคุณในการเลิกบุหรี่มวนได้หรือไม่ สิ่งแรกที่ควรทำคือ ปรึกษาแพทย์ ปัจจุบันนี้ มีผลิตภัณฑ์มากมายที่ปลอดภัยและมีประสิทธิผล

**เครื่องมือและความช่วยเหลือในการเลิกบุหรี่ไฟฟ้า**

* โทรหาสายช่วยเหลือ Quitline หมายเลข 13 7848 หากคุณต้องการความช่วยเหลือด้านภาษา ทาง Quitline จะต่อสายล่ามให้คุณผ่านทาง TIS National
* ดาวน์โหลด [แอป My QuitBuddy](https://www.health.gov.au/resources/apps-and-tools/my-quitbuddy-app)
* ไปที่เว็บไซต์ [quit.org.au](https://www.quit.org.au/)

**ข้อมูลเพิ่มเติม**

เรียนรู้ข้อมูลเพิ่มเติมเรื่องการเปลี่ยนแปลงเกี่ยวกับการสูบบุหรี่ไฟฟ้าในออสเตรเลียได้ทาง [Vaping Hub](https://www.tga.gov.au/products/unapproved-therapeutic-goods/vaping-hub/vapes-information-patients) ของหน่วยงานกำกับดูแลผลิตภัณฑ์สุขภาพเพื่อการบำบัดรักษา (Therapeutic Goods Administration)

บุหรี่ไฟฟ้ากัญชาอยู่ภายใต้กฎข้อบังคับที่เข้มงวดซึ่งแยกจากกฎข้อบังคับนี้ มีข้อมูลเพิ่มเติมเผยแพร่ในลิงก์[ศูนย์ข้อมูลกัญชาทางการแพทย์](https://www.tga.gov.au/products/unapproved-therapeutic-goods/medicinal-cannabis-hub)ของหน่วยงานกำกับดูแลผลิตภัณฑ์สุขภาพเพื่อการบำบัดรักษา (Therapeutic Goods Administration)